Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 515/12/7712	Svidník, 26.11.2013
EEČ : 2-60-90-2013

U Z N E S E N I E

Trestná vec:	obvinený XXXXX 
Prečin:	Nezaplatenie dane podľa § 278 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako konateľ obchodnej spoločnosti O.V.S.B.S., s.r.o. so sídlom XXXXX, Vranovská 1442/14 pobočke Sociálnej poisťovne v období od augusta 2011 do januára 2012 predložil mesačné výkazy poistného na sociálne poistenie za zamestnávateľa splatné k poslednému dňu nasledujúceho mesiaca, no splatné poistné za uvedené obdobie v sume 3 297,94 eur v lehotách splatnosti Sociálnej poisťovni Bratislava prostredníctvom pobočky vo Svidníku nezaplatil, hoci obchodná spoločnosť v lehotách splatnosti poistného mala dostatok finančných prostriedkov na zaplatenie poistného, 

lebo zanikla trestnosť činu

Odôvodnenie:
	Uznesením povereného príslušníka PZ Obvodného oddelenia PZ v Stropkove ČVS: ORP-356/SP-SK-2012 z 09.10.2012 bolo začaté trestné stíhanie vo veci prečinu nezaplatenia dane a poistného podľa § 278 ods. 1 Tr. zák. a uznesením povereného príslušníka PZ ČVS: ORP-356/SP-SK-2012 zo 04.03.2013 bolo pre tento prečin vznesené obvinenie XXXXX, ktorý ho mal spáchať tak, ako to je uvedené vo výroku tohto uznesenia.
	Po vykonanom skrátenom vyšetrovaní mi poverený príslušník PZ 22.11.2013 predložil vyšetrovací spis s návrhom, aby trestné stíhanie obvineného XXXXX pre uvedený prečin bolo podľa § 215 ods. 1 písm. h/ Tr. por. zastavené.
	Po preskúmaní vyšetrovacieho spisu som sa s návrhom povereného príslušníka PZ stotožnil.
	Na podklade skutočnosti zistených po začatí trestného stíhania a tiež aj po vznesení obvinenia XXXXX bol dostatočne odôvvodnený záver, že XXXXX spáchal prečin nezaplatenia dane a poistného podľa § 278 ods. 1 Tr. zák. 
	Z výpovede splnomocneného zástupcu Sociálnej poisťovne XXXXX ako aj príjmového pokladničného dokladu číslo 2013/320 004 003 zo 17.07.2013 však bolo zrejmé, že platiteľ obchodná spoločnosť O.V.S.B.S., s.r.o. XXXXX 17.07.2013 do pokladne pobočky Sociálnej poisťovne vo Svidníku v hotovosti zaplatil poistné v sume 6 165,45 eur a teda poistné na sociálne poistenie v celom rozsahu uhradil.
	Zo záznamu o preštudovaní vyšetrovacieho spisu bolo zase zrejmé, že obvinený XXXXX po skončení skráteného vyšetrovania sa mohol oboznámiť s jeho výsledkami 18.11.2013.
	Lustráciou evidenčných pomôcok tunajšej prokuratúry som zistil, že uznesením č.k. Pv 503/12-13 z 12.04.2013 bolo podľa § 215 ods. 1 písm. h/ Tr. por. zastavené trestné stíhanie obvineného XXXXX pre prečin neodvedenia dane a poistného podľa § 277 ods. 1 Tr. zák.
	V zmysle ustanovenia § 86 ods. 1 písm. e/ Trestného zákona účinného do 1.10.2012 trestnosť trestného činu zaniká aj vtedy, ak ide o trestný čin nezaplatenia dane podľa § 278, ak splatné poistné bolo dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. Podľa odseku 2 citovaného ustanovenia, trestnosť trestného činu podľa odseku 1 písm. e/ nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.
	Ustanovenie § 86 Trestného zákona účinného v čase spáchania činu však odsek 2 neobsahovalo.
	Podľa § 2 ods. 1 Tr. zák., trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší.
	Vzhľadom na uvedené bolo potrebné rozhodnúť tak, ako to je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anatolij Derco
prokurátor